Predkladacia správa

Vypracovanie Národného programu aktívneho starnutia vyplýva z Programového vyhlásenia vlády  Slovenskej republiky „...Preto vláda považuje za nevyhnuté vypracovať nový Národný program podpory a ochrany starších ľudí...“ (časť Kvalita života starších ľudí a občanov so zdravotným postihnutím ako dôležitý determinant súdržnej spoločnosti) ako aj z uznesenia vlády SR č. 708 z 19. decembra 2012 k Plánu práce vlády Slovenskej republiky na rok 2013. Zároveň Slovenská republika zaradila aktualizáciu Národného programu ochrany starších ľudí do Národného pracovného programu Európskeho roka aktívneho starnutia a solidarity medzi generáciami 2012. 
Naposledy bol predmetný národný program vypracovaný v roku 1999 v gescii Ministerstva práce, sociálnych vecí a rodiny Slovenskej republiky a v máji 2010 bola vláde Slovenskej republiky predložená aktualizácia programu, ktorá však nebola vládou Slovenskej republiky prerokovaná. 
Návrh Národného programu aktívneho starnutia na roky 2014 – 2020 bol vypracovaný v spolupráci so všetkými relevantnými subjektmi, t. j. so všetkými ministerstvami, samosprávnymi krajmi, Združením miest a obcí Slovenska, Jednotou dôchodcov na Slovensku, Združením kresťanských seniorov, Fórom pre pomoc starším, Konfederáciou odborových zväzov Slovenskej republiky, Asociáciou poskytovateľov sociálnych služieb v Slovenskej republike, Republikovou úniou zamestnávateľov a Asociáciou zamestnávateľských zväzov a združení Slovenskej republiky a pod. 
Cieľom návrhu Národného programu aktívneho starnutia na roky 2014 - 2020 je vytvoriť lepšie príležitosti a pracovné podmienky pre starších pracovníkov a ich uplatnenie na trhu práce, bojovať proti sociálnemu vylúčeniu skôr narodených posilňovaním ich aktívneho zapojenia do spoločnosti, podporiť zdravé starnutie, zmeniť negatívny prístup k starnutiu, prispôsobiť tovary, výrobky a služby narastajúcemu počtu a podielu starších ľudí a ich potrebám, obmedzeniam  a preferenciám, venovať zvýšenú pozornosť vytváraniu podmienok na udržateľnú kvalitu života starších ľudí, vrátane dlhodobej udržateľnosti sociálneho zabezpečenia, dostupnosti a kvality verejnej dopravy, bývania, celoživotného vzdelávania, uspokojovania kultúrnych potrieb, dostupnosti a kvality zdravotnej starostlivosti a sociálnych služieb podporujúcich nezávislý, bezpečný, dôstojný a aktívny život v starobe. Návrh Národného programu aktívneho starnutia 2014 – 2020 zahŕňa opatrenia na zabezpečenie aktívneho starnutia osôb starších ako 50 rokov.  
Návrh Národného programu aktívneho starnutia na roky 2014 – 2020 nemá priame vplyvy na rozpočet verejnej správy, na podnikateľské prostredie, sociálne vplyvy, vplyvy na životné prostredie a vplyvy na informatizáciu spoločnosti. Priamy vplyv môžu mať až konkrétne rozpracované opatrenia na napĺňanie cieľov uvedených v návrhu Národného programu aktívneho starnutia na roky 2014 – 2020, pričom predmetné vplyvy budú identifikované priamo v ďalších dokumentoch alebo právnych úpravách dotknutých legislatívnych noriem. Realizácia opatrení vyplývajúcich z návrhu  Národného programu aktívneho starnutia na roky 2014 – 2020 bude zabezpečená v rámci schválených limitov rozpočtu verejnej správy ako aj v rámci nového programového obdobia na čerpanie štrukturálnych fondov na roky 2014 – 2020. Uvedené sa týka všetkých subjektov verejnej správy, ktoré v zmysle navrhovaných opatrení budú zodpovedným gestorom ako aj spolupracujúcim subjektom.
Návrh Národného programu aktívneho starnutia na roky 2014 – 2020 bol predmetom medzirezortného pripomienkového konania od 23. augusta 2013 do 6. septembra 2013. Vyhodnotenie medzirezortného pripomienkového konania je uvedené v prílohe. Návrh Národného programu aktívneho starnutia na roky 2014 – 2020 sa predkladá bez rozporov.